90. schôdza NR SR - 1.deň - B. popoludní
Dátum: 2023-05-02
Poslanec: Krúpa, Juraj (SaS)
Druh vystúpenia: Vystúpenie v rozprave

59. Ďakujem, pán predsedajúci. No ja som teda čakal, že čo ešte sa teda k tomu pribalí, k tomu odôvodneniu, ktoré je tak veľmi tak strohé a v podstate nič nehovoriace. Čo k tomu dodať? Osobne si myslím, že toto je vyslovene zámer, ani neviem, či pán Saloň si to takto želal, alebo jednoducho to bolo rozhodnutie niekde mimo, ale čo už na to povedať. V podstate úprimne sa priznám, že toto odvolávanie vnímam ako ocenenie mojej kvalitnej práce, keď príde strana SMER, sovietska socialistická demagógia vás odvolávať a dokonca návrh predloží pokladník tejto strany. Myslím si, že naozaj niet väčšieho ocenenia. Ako dôvod tam bolo uvedené, že zneužívam teda výbor. No úprimne tak to je fakt, akože je to na smiech, keď takéto niečo podá predseda ochranného výboru SIS. Áno, zámerne hovorím ochranného a nie kontrolného výboru, keďže za celé obdobie jeho pôsobenia v podstate sa neuskutočnila nijaká zásadnejšia alebo že kontrola, alebo nejaké vyhlásenie, alebo niečo podobné, ktoré by malo aspoň nejaký že kritický nádych, ktoré by bolo nejak že smerované k tejto inštitúcii. A poviem na rovinu, že takisto je to paródia, keď pán poslanec Marián Saloň ma ide odvolávať a je to človek, ktorý dlhodobo znefunkčňoval a ohrozoval práve legitimitu Osobitného kontrolného výboru Národnej rady Slovenskej republiky na kontrolu SIS, keď dvoch novozvolených členov výboru nepozýval na zasadnutia výboru a neakceptoval ich členstvo vo výbore, tým zabraňoval riadne zvoleným členom výboru podieľať sa na činnosti tohto výboru. Spochybnil tým nielen rokovania a prijaté uznesenia výboru, ale i celú činnosť výboru vo vzťahu k efektivite a transparentnosti kontroly Slovenskej informačnej služby v zmysle kontrolných mechanizmov predpokladaných v ústave v § 5 a 6 zákona č. 46/1993 Z. z. o Slovenskej informačnej službe v znení neskorších predpisov. Čo sa týka tých skutočných dôvodov, vidím, že sa im teda predkladateľ vyhol, tak ja si dovolím spomenúť niekoľko a podľa môjho vyhodnotenia situácie jedným z dôvodov je podľa mňa aj odvolávanie pani Kurilovskej, kde na tom mimoriadnom branno-bezpečnostnom výbore, ktorý sme mali zvolaný po tom nešťastnom incidente, kedy bola tá študentka akadémie postrelená, sa objavilo alebo vyšlo najavo veľa informácií, a teda aj nekompetentnosť tejto osoby viesť túto akadémiu. A zhodou okolností dnes vyšla ďalšia informácia, že to nebol prvý incident, ktorý sa týkal tohto človeka, ktorý chvíľku bol ohodnotený ako inštruktor, potom nejaký poradca a, neviem, nejaký učiteľ, čokoľvek, čiže v podstate ten výbor viedol k tomu, že nabádal vlastne k ďalším vyšetrovaniam, a budú určite prichádzať aj ďalšie odhalenia, ktoré sa týkajú akadémie Policajného zboru. Ale je nám všetkým jasné, že pani Kurilovská bola chránenkyňa pána Kaliňáka, ktorá mala svojím spôsobom prežiť toto volebné obdobie, a ako sa javí situácia, tak to neprežije. Uvidíme však, samozrejme, kde sa objaví. Každopádne ďalší dôvod, ktorý by som predpokladal, vadil strane SMER, sovietska socialistická demagógia, bol ten pripravovaný podvod s Národným bezpečnostným úradom, kde, povedzme si to na rovinu, ten smrad, ktorý tam bol pohodený, som odkopol hlboko do trávy a musel SMER sa podľa toho nastaviť. Veľmi dobre si určite viacerí pamätáte, veľmi dobre si veľmi pamätáte, ako SMER chcel zvolávať mimoriadnu schôdzu k odvolávaniu tejto vlády, ako chcel zneužívať rôzne tieto zistenia, ktoré sa týkajú tých zistení NBÚ, na útoky na NAKA, na Úrad inšpekčnej služby, na prezidentku a tak ďalej. Toto všetko sa nepodarilo aj vďaka tomu, že sa uskutočnil tento mimoriadny výbor a, ako hovorím, tieto plány boli zhatené. Žiadna mimoriadna schôdza sa už potom nekonala. Osobne si myslím, že dôvod, alebo jedným z dôvodov môjho odvolávania je to, že je tu zámer buď znefunkčniť alebo oslabiť fungovanie branno-bezpečnostného výboru, keďže sa dá predpokladať, že takéto aktivity a rôzne iné aktivity ešte pred voľbami SMER chystá niekoľko. A určite keď na to nebude reagovať parlament alebo branno-bezpečnostný výbor, tak v podstate to vytvára úplne príjemný a ľahký priestor pre SMER sa v týchto veciach pohybovať a v podstate pokúšať sa naďalej rozvracať tento štát. Viem, že, a že viem si predstaviť, samozrejme, SMER-u vadili aj iné mimoriadne výbory, ktorých bolo ináč 20, a nie všetky som zvolával ja. Boli tam aj opozičné výbory, ktoré som zvolával vždy, keď ma o to niekto z poslancov, či už koaličných alebo opozičných, požiadal. Takže tvrdiť, že ja som zneužíval branno-bezpečnostný výbor pre svoje vlastné nejaké záujmy, je naozaj prehnané. Všetky témy, ktoré sme tam riešili, boli témy, ktoré naozaj rezonovali v naše spoločnosti. Či už je to napríklad aj únos Vietnamca, kde, ako vieme veľmi dobre, aj na našom treťom stretnutí k tomuto vyšli ďalšie informácie najavo, ktoré sú v podstate pekne a celkom podrobne popísané v tom ďalšom rozsudku toho Vietnamca z Berlína, ktorý tam bol odsúdený na päť rokov, kde je konštatované, že bol unesený cez Bratislavu. A venovali sme sa tejto téme. A sa vám priznám, že sa tejto téme venujem naďalej a som v kontakte s nemeckými orgánmi. Čiže toto sú určite veci, ktoré vám, vám veľmi vadili. A len tak zhrniem, tých výborov, ktoré, ktoré branno-bezpečnostný výbor mal, ich bolo 106. Z týchto 106 som chýbal na jednom, v porovnaní teda napríklad s výbormi SMER-u, či už napríklad pána Kéryho, ktorý je rekordér v nefunkčnosti jeho zahraničného výboru. Takže asi toľko k tomuto. Myslím si, že to obdobie, ktoré sme mali v rámci branno-bezpečnostného výboru, bolo veľmi náročné. Áno, bolo, bol covid, boli rôzne opatrenia, ktoré prechádzali aj tento branno-bezpečnostný výbor a museli sme ich nejakým spôsobom zvládať. Prišla vojna na Ukrajine, boli rôzne opatrenie zo strany ministerstva obrany a ozbrojených síl, ktoré, áno, sa opozícii, samozrejme, nepáčili, ale mali svoje opodstatnenie. Ale takisto, samozrejme, to boli aj kauzy, ktoré sa týkali aj predošlých vlád, ktoré sme tu, a teda na tom branno-bezpečnostnom výbore riešili. A myslím si, bez ohľadu na to, čo je dôvod, že to vo väčšine prípadov naozaj prebiehalo kultivovane, sú príklady z iných výbor, kde to prebiehalo oveľa horšie. Mali sme naozaj často vypäté situácie, vypäté, kedy sme sa ale nejak spoločne vedeli aspoň chovať trošku slušne a kultúrne. Takže toto vaše, váš návrh vyslovene vnímam ako, ako účelový. To je z mojej strany všetko, ďakujem veľmi pekne.